BDP û KCD'ê Bizavên ‘Bêîteatiya Sivîl’ Destpê Kirin
Bo çareseriya pirsgirêka kurd bizavên BDP û KCD'ê ‘Bêîteatiya Sivîl’ dan destpêkirin.
Partîya Aşitî û Demokrasîyê BDP û Kongreya Civaka Demokratîk KCD'ê ev roj li taxa Ofîsê, jibo çareserîya pirsgirêka Kurd bizavên ‘Bêîteatîya Sivîl’ dan destpê kirin. Hevserokên Giştî yên BDP'ê Selahattîn Demîrtaş û Gultan Kişanak û Hevserokên KCD'ê Ahmet Turk û Aysel Tugluk, Bajarvanên Dîyarbekirê Osman Baydemîr, Abdullah Demirbaş, Yüksel Baran jî tê da, hilbijartîyên BDP li ber derê Mêvanxaneya Şaredarîyê dest bi bizava rûniştinê kirin. Polês, çar alîyê mêvanxaneyê barîqat danî. Derdora qadê ji alîyê gel ve hat dorpêç kirin da ku piştigirîya bizavê bikin. Hevserokê BDP Selahattîn Demîrtaş di derbarê bizavêda axaftinek kir û daxûyand ku ‘Bêîteatîya Sivîl’, bizaveka demokratîk e û got “ muatabê me Wezîrê Karê Hundir Beşîr Atalay e, sîyasetvan in, ne leşker û polês in.” Demîrtaş got bila sîyasetvan werin wan gohdar bikin û ew bi qirar in ku heta daxwazên wan werin qebûl kirin bizavan bidomînin. Hevserokê BDP destnîşan kir ku doh bi şev polêsan êrîşên konên çareserîyê yên li Batmanê kirine û konan rakirine. Demîrtaş helwesta polêsan şermezar kir. Bizavên ‘Bêîteatîya Sivîl’ jibo 4 daxwazên mafên bingehîn pê tê. "Perwerdeya zimanê zikmakî", "Serbestberdana sîyasetmedarên Kurd", "Rawestandina operasyonên sîyasî û leşkerî û rakirina benda % 10’î ya hilbijardinê ye. Hevserokê DTK Ahmet Turk jî got ku “ hun çiqas ber li me bigrin jî emê li vêdera bizava xwe ya runiştinê dewam bikin.” Hevserokê BDP Selahattîn Demîrtaş jî di derbarê bizavê da jibo guhdarên Dengê Amerîka wiha axivî: AKP xwedîyê planên durû ye. Li alîyekî bi nunerên Kurdan re dikevin dîyaogê, di binîda jî planên tasfîye û xapandinê didin meşandin. Her du awayan bi hevre dikin. Em dixwazin van planên ku bi durûtî tên meşandin, bidin rawestandin. Em heta ku daxwazên gelê xwe bidest nexin, em dev ji bizavên ‘Bêîteatîya Sivîl’ bernadin.” Hevserokê BDP dîyar kir ku AKP dizane ku Kurd dev ji daxwazên xwe bernadin û da zanîn ku ew dixwazin bi bizavên demokratîk û sivîl bigîjin armanca xwe. Hevserokê BDP destnîşan kir ku AKP zext û zorîyan derdixe pêşîya wan û dixwazin berê Kurdan bikin şer û pevçûnan. Selahattîn Demîrtaş got “ew bi van bizavan dixwazin him daxwazên xwe bidest bixin him jî pêşî li şer û pevçûnan bigrin.” Hevserokê BDP dîyar kir ku divê her Kurd bizavên Bêîteatîya Sivîl’ li dar bixin heta ku serokwezîr mecbûr bimîne ku bersiv bide wan. Hevserokê BDP destnîşan kir ku bi helwesta xwe ya li hemberê van bizavan nîyeta AKP teşhîr bûye û got “ ger baş teşhîr bibin ew dê mecbûr bimînin ku daxwazan qebûl bikin”. Ciwanên ku piştgirîyê dan bizava rûniştinê, xwestin ku ber bi Mêvanxaneya bimeşin lê bela ku polês pêşîya wan girt, pevçûn derketin . Di dema bûyeran de 4 kes hatin binçav kirin. Di navbera polîs û girsaya ku dixwazin harin qada bizavê, alozî dewam dikin. Ji alîyê dinêva li Batmanê polîsan êrîşê bizava rûniştinê ya di 'Konê Çareserîya Demokratîk' kirin û 29 kes hatin binçav kirin. Parlementer Bengî Yildiz jî tevli çalakîya rûniştinê bû û hat ragihandin ku Yildiz rastî êrîşa fizîkî ya polîsan hatîye. Polîsan Yildiz bi zorê ji erdê rakirin û ji cihê çalakîyê dûr xistin. Bengî Yildiz vegerîya cihê bûyerê û bizava xwe ya rûniştinê didomîne Li gor daxûyanîyên dawî konên çareserîyê dê car din werin lidarxistin. Partîya Maf û Azadîyan (HAK-PAR) û Partîya Demokrasîya Beşdar (KADEP) jî bi daxûyanîyek ragihandin ku piştgirî didin bizava “Bêîteatîya Sivîl”.